פירוש נוסף ערך זה עוסק באלבום של דני רובס. אם התכוונתם למדור סאטירי, ראו הדרך אל האושר.

**בדרך אל האושר** הוא אלבום אולפן מאת המוזיקאי והזמר דני רובס. האלבום יצא בשנת 1989 ונחשב למצליח והנמכר ביותר של רובס עד היום. לראשונה בקריירה שלו זכה בתואר זמר השנה במצעד הפזמונים העברי השנתי של רשת ג'. רובס כתב והלחין את כל השירים, בהם "בדרך אל האושר", "איך הוא שר" ו"משהו מקלקל לי הכל" שהפכו ללהיטי רדיו.

באלבום מופיעים טקסטים אישיים העוסקים בין היתר בקשיי הזוגיות, געגועיו לאחיו, התבגרות ורומנטיקה. עד שנת 2001 הגיע האלבום למעמד פלטינה משמכר האלבום למעלה מ-60 אלף עותקים (הרף לפלטינה היה 40 אלף עותקים), ועד שנת 2012 מכר כמעט מאה אלף עותקים, שהם נחשבים כיום לפלטינה משולשת (הרף לפלטינה באותה השנה הונמך ל-30 אלף עותקים). על כן הוא אחד האלבומים הנמכרים ביותר בכל הזמנים. סיבוב ההופעות עם להקת נגנים וזמרת הליווי שירלי יובל-יאיר קצר הצלחה רבה, ובשיאה הופעה לרגלי המצדה בפסטיבל ערד 89' לעיני 3,000 אנשים, אשר שודרה בערוץ 2 הניסיוני. מסע ההופעות של "בדרך אל האושר" אף נדד בעולם, בין השאר בבריטניה, ארצות הברית, דרום אמריקה וברית המועצות.

את עטיפת האלבום צילם מיכה קירשנר שהעמיד את רובס על פני רקע כהה. לימים סיפר קירשנר כי רצה לבטא את המקום ממנו מתחילים את הדרך לאושר, ולכן בחר ברקע אפל.

בשנת 2009 שודרה ברשת ג' ובתחנת הרדיו קול יזרעאל תוכנית מיוחדת לרגל 20 שנה להוצאת האלבום.

בסוף שנת 2011 החל רובס סיבוב הופעות "20 שנה לאלבום בדרך אל האושר" בליווי להקה.

איך הוא שר - המיתוס
-------------------

בשיר "איך הוא שר" דבק סיפור לפיו, הוא נכתב על חייו ומותו של הזמר זוהר ארגוב. את השיר פרסם רובס כשנתיים לאחר מותו של ארגוב. סמיכות זו ומילות השיר, המגוללות את סיפורו של זמר הנישא על כנפיי אהבת הקהל עד לנפילתו לסמים ומותו, חיזקו את ההשערות שהשיר אכן נכתב על ארגוב. השורה מתוך השיר "מה נשאר מהזוהר, מכל השירים שהוא שר" לא הותירה מקום לספק (זאת בעקבות השם "זוהר" אשר הופיעה בשורה). המיתוס נולד עם יציאת השיר כאשר במסגרת התוכנית "ציפורי לילה", אמר המוזיקאי אביהו מדינה: "תראו תראו איך גם זמרים אשכנזים יכולים לכתוב שירים כל כך יפים על זוהר ארגוב", ואף השמיע את השיר מספר פעמים במהלך התוכנית. רובס השיב בתגובה שהמשפט של מדינה מכיל שלוש טעויות: "לא התכוונתי שזה יהיה שיר על זוהר ארגוב, אני לא אשכנזי - לא שזה משנה משהו ואיך תראו? זה רדיו".

רובס מספר בהופעותיו כי כלל לא חשב על ארגוב בעת כתיבת השיר, אלא על מוזיקאים שאהב בנעוריו, כגון אלביס פרסלי, ג'ניס ג'ופלין, ג'ימי הנדריקס וג'ים מוריסון, שלא הצליחו להתמודד עם ההצלחה, נפלו לסמים ומצאו את מותם בגיל צעיר. עוד הוא מציין כי כתב את השיר בשלב שהיה יוצר צעיר (עוד לפני ההצלחה הגדולה) כמעין תמרור אזהרה אישי, כדי שזה לא יקרה לו. לאחר שפורסמה הפרשנות על ארגוב הוא שב למילות השיר ונוכח לראות שהן אכן מתאימות להפליא, ומבחינתו מי שרוצה לראות בכך שיר על ארגוב מוזמן לעשות כן, מאחר שהשיר שייך למאזינים וכל אחד יכול לקחת אותו למקום האישי שלו.

רשימת השירים
------------

* כל השירים נכתבו והולחנו על ידי דני רובס.

1. בדרך אל האושר
2. מן החשכה
3. איך הוא שר
4. הם לא ילמדו אף פעם
5. נשמה חוזרת לגוף
6. סיאנס
7. כוחו של המשורר (או עניין של אושר)
8. מישהו משהו
9. משהו מקלקל לי הכל
10. גן המשחקים

נגנים
-----

* ז'אן פול זימבריס - תופים וכלי הקשה
* מיקי שביב - גיטרה בס
* עדי דגני - פסנתר, קלידים, סינטיסייזר ואקורדיון
* עמוס הדני - גיטרה חשמלית
* דרור בן גור - סקסופון
* ברכה קול - חלילית
* דני רובס - גיטרה אקוסטית

משתתפים נוספים
--------------

* קולות - שירלי יובל-יאיר, מרון רז, נועה ארד ודני רובס
* רביעיית מיתרים, מהתזמורת הפילהרמונית הישראלית - יצחק מרקובצקי, דלית מנסון, מאירה הרשקו, אדריאנה אהרונוביץ.
* אפקטים - אולפני ג.ג, שי דניאלי
* טכנאי הקלטה בסיסית - אלי רוזן
* טכנאי הקלטה ומיקסים דיגיטליים - יהודה זיתון
* עוזרי טכנאי - נסי הררי, טי.די שזרי, דודי ברודצקי, ליטל רונן
* עריכה דיגיטלית - בן ברנפלד, אולפני ה.מ אקוסטיקה, ישראל
* צילום עטיפה אחורית - אלון (בוצי) לוקסנבורג
* צילום - מיכה קירשנר
* יחסי ציבור - ענת אדלשטיין
* הפקה - גילי פרל-דיין

קישורים חיצוניים
----------------

* מידע על האלבום בדרך אל האושר באתר MusicBrainz
* האלבום בדרך אל האושר באתר Discogs
* רשת גימל - 20 שנה להוצאת האלבום
* דף האלבום במומה
* ביקורת על האלבום - יוסמיוסיק
* אור ברנע, דני רובס: לנצח בדרך אל האושר, באתר ynet, 9 בדצמבר 2011
* בדרך אל האושר, מתוך ערוץ המוזיקה של הטלוויזיה החינוכית הישראלית באתר YouTube
* מישהו משהו, מתוך ערוץ המוזיקה של הטלוויזיה החינוכית הישראלית באתר YouTube
* 'בדרך אל האושר': דני רובס חוזר לאלבומו משנת 1989, שיחה עם רז שכניק, 103FM,‏ 19 באוקטובר 2017
* דני רובס, המדריך לאושר: דני רובס חוזר לאלבום המשמעותי בחייו, באתר ynet, 21 בינואר 2019 סרטונים

הערות שוליים
------------

1. ↑  צחי לוי, בשבילם הוא מלך העולם, באתר ynet, 10 במאי 2001
2. 1 2  "איך הוא מאושר: דני רובס מספר על השנים הקשות שמאחוריו". nrg.
3. ↑  עובדות על השיר באתר מימה

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 6d7aae41-f550-437c-9cd2-1cec5709cb92

 |